ม.ค.เช็คเด้งลด12%
ธปท.เผยยอดเช็คเด้งเดือน ม.ค.ลดลงต่อเนื่อง ทั้งปริมาณและมูลค่า แบงก์ชี้ธุรกิจเริ่มมีสภาพคล่องมากขึ้น
17 ก.พ. 2558

ธปท.เผยยอดเช็คเด้งเดือน ม.ค.ลดลงต่อเนื่อง ทั้งปริมาณและมูลค่า แบงก์ชี้ธุรกิจเริ่มมีสภาพคล่องมากขึ้น 
ธนาคารแห่งประเทศไทย (ธปท.) รายงานยอดการให้บริการเช็คเรียกเก็บของระบบธนาคารพาณิชย์ ล่าสุด ณ สิ้นเดือน ม.ค. 2558 พบว่า ทั้งระบบมีปริมาณเช็คเรียกเก็บรวมทั้งสิ้น 5.6 ล้านใบ มีมูลค่ารวม 3.09 ล้านล้านบาท เมื่อเทียบกับเดือน ธ.ค. 2557 ที่มีปริมาณเช็คเรียกเก็บรวม 6.28 ล้านใบ ลดลง 6.81 แสนใบ หรือ 10.82% และมีมูลค่าเช็คเรียกเก็บ 3.52 ล้านล้านบาท ลดลง 4.23 แสนล้านบาท หรือลดลง 12.05%
ทั้งนี้ เมื่อดูในรายละเอียดจะพบว่าเช็คทั้งระบบดังกล่าวมีเช็คคืนไม่มีเงินหรือเช็คเด้ง รวมทั้งสิ้น 6.4 หมื่นใบ มีมูลค่ารวม 9,070 ล้านบาท ซึ่งเมื่อเทียบกับเดือนก่อนหน้าที่เช็คเด้ง 7.58 หมื่นใบ มีมูลค่า 1.04 หมื่นล้านบาท จะเห็นว่าเช็คเด้งลดลง 1.18 หมื่นใบ หรือลดลง 15.6% และมูลค่าลดลง 1,300 ล้านบาท หรือลดลง 12.54%
สำหรับเช็คคืนไม่มีเงินนั้น แบ่งเป็น 1.เช็คเด้งในเขตกรุงเทพฯ และปริมณฑลลดลงเหลือ 3.34 หมื่นใบ มีมูลค่า 5,660 ล้านบาท 2.เช็คเด้งในเขตภูมิภาคก็ลดลงเหลือ 1 หมื่นใบ มีมูลค่า 1,500 ล้านบาท และ 3.เช็คเด้งข้ามเขตจังหวัดลดลงเหลือ 2.05 หมื่นใบ มีมูลค่า 1,910 ล้านบาท
นอกจากนี้ เมื่อเทียบสัดส่วนของปริมาณเช็คเด้งต่อเช็คเรียกเก็บรวม พบว่าลดลงจาก 1.2% เหลือ 1.1% จากเดือนก่อนหน้า ขณะที่สัดส่วนของมูลค่าเช็คเด้งต่อเช็คเรียกเก็บรวมไม่เปลี่ยนแปลงยังอยู่ที่ 0.3% เมื่อเทียบกับเดือนก่อนหน้า
ธปท.ระบุว่า การลดลงของเช็คเด้งทั้งในแง่ปริมาณและมูลค่าในเดือนแรกของปีนี้ ถือเป็นสัญญาณที่ดี และปรับลดลงสอดคล้องกับทิศทางเศรษฐกิจที่ค่อยๆ ฟื้นตัวดีขึ้น
นายกฤษณ์ จันทโนทก ผู้ช่วยกรรมการผู้จัดการใหญ่ สายงานธุรกิจเงินฝาก การลงทุน ประกันภัย และธนบดี ธนาคารกรุงศรีอยุธยา กล่าวว่า ตัวเลขเช็คเด้งที่ลดลงในเดือน ม.ค. อาจจะเป็นมาตรวัดได้กว้างๆ ถึงภาวะเศรษฐกิจที่มีแนวโน้มฟื้นตัวขึ้น เพราะผู้ที่ใช้เช็คส่วนใหญ่เป็นภาคธุรกิจ สะท้อนได้ว่า ธุรกิจเริ่มมีสภาพคล่องดีขึ้น แต่เศรษฐกิจจะฟื้นจริงหรือไม่ ยังต้องติดตามปัจจัยอื่นร่วมด้วย
อย่างไรก็ดี ปัจจุบันทิศทางการใช้เช็คลดลงอย่างต่อเนื่อง เนื่องจากมีทางเลือกในการทำธุรกรรมฝาก ถอน โอน จ่าย เพิ่มมากขึ้น และสะดวกกว่า โดยเฉพาะช่องทางอิเล็กทรอนิกส์และดิจิทัลแบงก์กิ้ง ซึ่งผู้ประกอบการที่เป็นคนรุ่นใหม่จะเลือกใช้ธุรกรรมรูปแบบใหม่แทนการใช้เช็คกระดาษที่มีต้นทุน แต่เชื่อว่ายังมีผู้ใช้เช็คสั่งจ่ายอยู่ แม้แต่ในประเทศที่พัฒนาแล้ว ขึ้นอยู่กับรูปแบบธุรกิจ อีกทั้งยังสามารถเป็นหลักฐานทางกฎหมายที่ดีเมื่อเกิดกรณีพิพาท